Noordwes-daggaboer weer terug in die hofFoto: SAPD Russel de Beer (48), ŉ daggaboer wat daarvan beskuldig word dat hy handel gedryf het met dagga ter waarde van meer as R3 miljoen, het Vrydag in die Brits-landdroshof verskyn. Kapt. Tlangelani Rikhotso, woordvoerder van die direktoraat vir prioriteitsmisdaadondersoeke (die Valke), het gesê die saak is tot 22 November 2019 uitgestel vir sy aansoek om borgtog. De Beer is op 9 November in hegtenis geneem ná die Valke se eenheid, wat ernstige georganiseerde misdade ondersoek, op ŉ hidroponiese daggaplaas buite Brits in Noordwes toegeslaan het. Hy staan tereg op aanklagte wat verband hou met die oortreding van die Wet op Geneeskunde en Verwante Stowwe en handeldryf met dagga. Beamptes het tydens die klopjag beslag gelê op meer as 500 kg dagga ter waarde van ongeveer R3 miljoen, hidroponiese tonnels vir die kweek van dagga, en toerusting om daggaprodukte en -olie te prosesseer en te onttrek. Volgens berigte is hy in 2004 in hegtenis geneem ná 1,2 ton dagga op sy plaas in Kameeldrift buite Brits gevind is. Die saak is teruggetrek en hy het die staat gedagvaar vir R2,6 miljoen. Die Pretoriase hooggeregshof het sy aansoek van die hand gewys en hy het die hoogste hof van appèl in Bloemfontein genader. Hy het dié saak ook, met koste, verloor.